Það leit ágætlega út á korti að skjótast frá smábænum í Suður-Frakklandi , þar sem ég og fjölskyldan mín erum í sumarfríi , til St. Etienne á fótboltaleik . Þúsund kílómetra akstur fram og til baka á innan við sólarhring er hins vegar leiðigjarnari í framkvæmd en ég sannfærði mig um við skipulagningu hans . Það er þó öllum sem búa á ferðamannafylltu Íslandi hollt að keyra um hraðbrautir meginlands Evrópu , þar sem vegirnir eru frábærir og þeir sem nota þá borga fyrir notkunina í tollahliðum . Í hvert sinn sem ég greiddi samviskulega fyrir þetta öryggi og þessi gæði langaði mig að vera með Ólöfu Nordal , ráðherra samgöngumála , í farþegasætinu til að benda henni á að það er svo augljóslega bæði galið og stórhættulegt að láta skattfé 330 þúsund manna þjóðar duga til að borga fyrir lélegt vegakerfi sem hátt í tvær milljónir manna nota í dag . Þá áttaði ég mig á því að ég væri örugglega kominn með toxoplasma í heilann sem orsakað hefði breytingu á hegðun minni og hugsun , enda búinn að eyða hátt í viku í hinu hræðilega Evrópusambandi að borða osta sem eru ekki Gotti og bragðast raunverulega vel , nautakjöt úr útlenskum dýrum og súpa af rósavíni keyptu í stórmarkaði sem , ótrúlegt en satt , gerði það ekki að verkum að ég gerðist óhófsdrykkjumaður . Auglýsing Til að stytta mér stundir var ég búinn að safna upp nokkrum þáttum af bestu fótboltahlaðvörpum heims , Football Weekly og Men in Blazers . Þar er farið yfir , oft á ljóðrænan , vitrænan og oft stórkostlega fyndinn hátt , það helsta sem er að gerast í þessari skrýtnu íþrótt sem heillar svo marga . Það var prýðileg upphitun fyrir það sem var framundan . Roger Bennett , Everton-með-haldandi snillingurinn sem er í aðalhlutverki í Men in Blazers þáttunum , er nýkominn heim til Bandaríkjanna eftir Íslandsheimsókn og lýsir því yfir við hvert tækifæri hvað hann sé heillaður af okkur og okkar . Bennett , sem er Englendingur , hefur ekki getað haldið með því landsliði frá árinu 1986 eftir að hann braut rúðu þegar Maradona skoraði með hendi guðs gegn Trevor Steven og félögum í enska landsliðinu í einum frægasta landsleik allra tíma . Þess vegna heldur hann með Íslandi í ár . Football Weekly piltarnir eru með daglegan þátt á meðan að EM stendur yfir þar sem þeir gera upp það helsta sem gerðist þann daginn og spá í það sem er framundan . Óhætt er að mæla með þeim fyrir alla sem vilja meira , dýpra og skemmtilegra . Umfjöllun þeirra um íslenska landsliðið hefur reyndar að mestu snúist um einkennilegheit frekar en getu liðsins . Þeir hafa til að mynda bent á að íslenska liðið hafi slegið áratugagamalt met Dana í leiknum gegn Portúgölum í gær . Á sjöunda áratugnum tefldu Danir fram liði þar tíu leikmenn báru eftirnafn sem endaði á -sen . Íslendingar bættu það met með því að tefla fram ellefu leikmönnum í gær sem enduðu á -son . Önnur einkennileg staðreynd er sú að það eru fleiri leikmenn sem spila í íslensku deildakeppninni að spila í Copa America þetta árið en á EM . Þ.e. einn , Duwayne Kerr , markvörður Stjörnunnar , situr á tréverkinu hjá Jamaíka . Svo hefur auðvitað verið týnt til þetta klassíska að líkurnar fyrir íslenskan karlmann á fótboltaspilunaraldri á að komast í landsliðið séu 2000 á móti einum ( líkurnar á því að Leicester yrðu enskir meistarar voru 5000 á móti einum hjá veðbönkum fyrir síðasta tímabil ) og að átta prósent þjóðarinnar væri mætt til að styðja við bakið á íslenska karlalandsliðinu á fyrsta lokamóti þess ( til að halda áfram „ miðað-við-höfðatölu “ leiknum sem við elskum svo mikið þá er það eins og að 4,3 milljónir Englendinga væru í Frakklandi í sama tilgangi ) . Þeir veltu töluvert fyrir sér íslenska orðatiltækinu „ teknir í bakaríið “ En að leiknum . Japanir í háum fimmum Ég viðurkenni fúslega að hafa verið áhyggjufullur þegar ég settist við hliðina á japönskum starfsbræðrum mínum í blaðamannastúkunni í St. Etienne . Byrjunarliðið var það sama og hafði fleytt Íslandi í gegnum undanriðlanna að mestu ( Ísland notaði einungis 16 leikmenn í undankeppninni . Ekkert lið notaði færri leikmenn ) . Frá því að þátttakan á lokamótinu var tryggð í fyrrahaust hefur hins vegar staðið yfir stórtæk tilraunastarfsemi og allskyns leikmenn hafa fengið tækifærið til að sanna sig , mest megnis með frekar slælegum úrslitaárangri . Þess vegna var ekki sjálfsagt að þessir ellefu hermenn myndu detta strax í taktinn sem þeir höfðu í gegnum undankeppnina þótt að þeim væri stillt upp saman . Auk þess hafði ég áhyggjur af spennustiginu . Hvernig þeir myndu ráða við það . Margir þessarra stráka hafa látið það bera sig ofurliði tvívegis áður , þegar þeir léku í lokakeppni U - 21 árs liða og svo í umspilsleiknum gegn Króatíu úti . Svo hafði ég áhyggjur af því að Hannes væri ekki búinn að spila nógu mikið síðan að hann meiddist , að Kolbeinn væri laskaður á sálinni eftir súrt tímabil , að Kári væri of hægur fyrir innanhúsboltann minn á fimmtudögum , og þar af leiðandi ekki boðlegur á þessu sviði . Sumir myndu kalla þetta óþarfa neikvæðni , en ég kýs að líta á þetta sem væntingastjórnun . Það er betra að láta koma sér á óvart en að valda vonbrigðum . Og mér var sannarlega komið á óvart . Það var eiginlega draumkennd upplifun að horfa á Ísland spila á lokamóti . Að horfa á eitt horn vallarins vera algjörlega blátt , utan örfárra manna sem töldu EM vera blazer-viðburð , að syngja „ Ferðalok “ fyrir leik af ofsakrafti og rúlla svo upp döprum portúgölskum áhangendum á öllum sviðum stuðningsmennsku það sem eftir lifði leiks . Fyrri hálfleikur var ekki góður . Liðið hreyfði sig á löngum köflum eins og karlar á Fussball-borði , í flatri 4-4-2 línu . Það var samt sem áður alveg augljóst frá fyrstu mínútu að Ísland gæti gert eitthvað í þessum leik ef þeir stilltu sig aðeins til . Ótrúlegur stuðningur og óþolandi mannkostir stærstu leikmanna Portúgala , sérstaklega Ronaldo og Pepe , hjálpuðu ugglaust til að bæta þessari smá viðbót sem þarf til að lið sem skortir tæknilega getu bæti það upp með óseðjandi vilja og ákveðni . Seinni hálfleikur var mun betri , og ótrúlegt en satt hafði maður alltaf einhvern veginn á tilfinningunni að við myndum ná einhverju út úr þessum leik . Það er auðvitað ljóðrænt að Birkir Bjarnason , sem lítur út eins og að He-Man og Fabio hafi eignast barn , skuli hafa skorað , gangandi auglýsing fyrir víkingaímyndina sem okkur Íslendingum er svo annt um að tengja okkur við . Ég hafði reynt , með slælegum árangri , að sýna faglega stillingu í blaðamannastúkunni og sýna ekki miklar tilfinningar þegar hlutir gerðust í leiknum . Ég skil reyndar ekki af hverju , enda augljóst á gömlu Sævars Jónssonar-landsliðstreyjunni frá 1988 sem ég var íklæddur að ég var afar hlutlægur . Þegar Birkir skoraði réð ég hins vegar ekki við mig og rauk upp með öskrum , líkt og allir aðrir landar mínir . Íslenska karlalandsliðið hafði skorað mark á lokamóti í knattspyrnu . Og var við það að taka stig af Portúgölum . Japanirnir fíluðu þetta og gáfu mér háar fimmur . Það skal viðurkennt að ég elska ljótan fótbolta . Hátt og langt er alveg minn kaffibolli . Og íslenska liðið bauð upp á það í hrönnum . Ekkert endurspeglaði leikskipulagið betur en sú staðreynd að Aron Einar Gunnarsson var látinn taka nær öll innköst liðsins , sama hvar þau voru á vellinum og grýta boltanum eins langt og hann gat . Á einum tímapunkti tók hann slíkt við hornfána íslenska marksins . Í fótbolta , ólíkt stjórnmálum , helgar tilgangurinn meðalið . Íslensku stuðningsmennirnir elskuðu þetta með mér . Hverri tæklingu , kýlingu og „ bodýtékki “ var fagnað líkt og liðið hefði skorað eftir hjólhestaspyrnu . Síðustu mínúturnar voru þó afar taugatrekkjandi . Þegar Ronaldo skaut úr aukaspyrnum 33 og 34 á lokamóti ( hann hefur aldrei skorað úr slíkri á slíku ) í uppbótartíma hélt ég að ég væri að fá heilablæðingu . En það hefur örugglega bara verið toxoplasminn út af ESB-fæðinu . Stoltið helltist síðan yfir mann þegar tyrkneski dómarinn flautaði leikinn loks af . Stolt vegna frammistöðu liðsins , vegna frammistöðu stuðningsmanna og vegna þess að við erum ekki eins slæmar manneskjur og Ronaldo og Pepe . Auðvitað fagnaði íslensk þjóð villt og galið eftir þennan stórkostlega leik . Við erum langminnsta þjóð sem leikið hefur á lokamóti , skorað mark á lokamóti og fengið stig á lokamóti . Það er einstakur árangur og sýnir að það er hægt að fara langt á því að vera ruglaður og sýna samheldni . Heimurinn , og Gary Lineker , var sammála . Það er nefnilega dásamlegt hvað skrýtin íþrótt getur sameinað þjóð sem hefur það sem þjóðaríþrótt að rífast á internetinu . Þótt það væri ekki nema í nokkrar mínútur . Svo kíkti maður á samfélagsmiðlanna og sá að sigurinn var orðin að karpfæðu . Þeir sem telja sig sannari Íslendinga en aðra voru farnir að nota hlægileg ummæli freku krakka-gínunar Ronaldo um smælingjahugarfar Íslendingar sem pillu á einhverja ímyndaða andstæðinga . Að þetta væri svipað viðhorf og þeir sýni . Reyndar er þetta sami hópur og skilgreinir lífið og samfélagið út frá Icesave . Það fyndna við þessi einföldu og vitgrönnu merkimiðafræði er að þeir sem hana stunda , og nota til að ásaka aðra um að sundra eða svíkja , sundra mest sjálfir . Það gerir nefnilega aðra ekki að föðurlandssvikurum , landráðamönnum eða öðru slíku einfaldlega vegna þess að þeir sjá ekki tilveru sína sömu íhaldssömu og sérhagsmunagæslublinduðu augum og þeir . En látum það ekki trufla gleðina . Áfram til Marseille til að sigra Ungverja . Heimurinn heldur með okkur . Lítilmagnanum . Stórasta landi í heimi . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .